Rådets beslutning

af 22. december 2000

om anvendelse af principperne for en rammeaftale om projektfinansiering i forbindelse med offentligt støttede eksportkreditter

(2001/77/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133, stk. 2,

under henvisning til forslag fra Kommissionen, og

ud fra følgende betragtninger:

(1) Fællesskabet er part i arrangementet vedrørende retningslinjer for offentligt støttede eksportkreditter, i det følgende benævnt "arrangementet", som er indgået inden for rammerne af OECD.

(2) Arrangementet er genstand for Rådets beslutning af 4. april 1978, som er forlænget ved beslutning 93/112/EØF(1) og er senest ændret ved beslutning 97/530/EF(2). Deltagerne i arrangementet har udarbejdet en ny konsolideret tekst, der omfatter alle de ændringer, som deltagerne har godkendt siden den revision af arrangementet, der blev gældende ved beslutning 93/112/EØF.

(3) Deltagerne i arrangementet har besluttet, at der bør indføres en fleksibilitet i arrangementets retningslinjer for at tage hensyn til særtrækkene ved de såkaldte projektfinansieringstransaktioner.

(4) Deltagerne i arrangementet ønsker ikke en fleksibilitet, der kan svække den disciplin, som følger af arrangementets retningslinjer, som har vist sig særdeles vellykket som middel til at regulere den statslige intervention på eksportkreditområdet.

(5) Deltagerne i arrangementet er nået til enighed om nye principper for ydelse af offentlig støtte til projektfinansieringstransaktioner.

(6) De nye principper for projektfinansieringstransaktioner bør gælde i en forsøgsperiode på tre år.

(7) Arrangementet finder fortsat anvendelse, dog ikke på områder, hvor der ifølge de nye principper tillades fleksibilitet for projektfinansieringstransaktioner.

(8) Ved udgangen af denne forsøgsperiode afgør deltagerne i arrangementet, om de nye principper for projektfinansieringstransaktioner skal videreføres -

VEDTAGET FØLGENDE BESLUTNING:

Artikel 1

Principperne i den rammeaftale, der er indeholdt i bilaget, finder anvendelse i Det Europæiske Fællesskab.

Artikel 2

De i artikel 1 omhandlede principper gælder for projektfinansieringstransaktioner i en forsøgsperiode.

Artikel 3

Denne beslutning er rettet til medlemsstaterne.

Udfærdiget i Bruxelles, den 22. december 2000.

På Rådets vegne

C. Pierret

Formand

(1) EFT L 44 af 22.2.1993, s. 1.

(2) EFT L 216 af 8.8.1977, s. 77.

BILAG

PRINCIPPER FOR EN RAMMEAFTALE OM PROJEKTFINANSIERING

1. Kredittidens begyndelsestidpunkt: ingen ændring i forhold til definitionen i det eksisterende arrangement og ingen fleksibilitet med hensyn til fortolkningen.

2. Beskrivelse/kriterier: som beskrevet i tillæg A.

3. Gennemsigtighed/underretningsprocedurer: som beskrevet i tillæg B.

4. Kapitalisering af renter: kapitalisering af renter før overtagelsesforretningen er undergivet procedurer med forudgående underretning; kapitalisering af renter efter overtagelsesforretningen er ikke tilladt.

5. Forsøgsperiode/overvågning og revision:

- fleksibiliteten i forbindelse med projektfinansieringstransaktioner gælder for en forsøgsperiode af tre års varighed

- efter to år finder der en undersøgelse sted af de fleksible arrangementer, hvorefter deltagerne analyserer de indhøstede erfaringer. De fleksible arrangementer bringes til afslutning ved forsøgsperiodens udløb, medmindre deltagerne når til enighed om en af følgende muligheder:

- at videreføre forsøgsperioden med eventuelle nødvendige udvidelser/ændringer, eller

- at befæste fleksibiliteten i retningslinjerne for arrangementet med eventuelle nødvendige udvidelser/ændringer

- dog skal forsøgsperioden forlænges med yderligere et år, hvis mindst syv deltagere efter to år når til enighed om, at dette er velbegrundet

- hvis forsøgsperioden ikke forlænges, efterlever deltagerne arrangementets regler om gyldigheden af eksportkreditter

- sekretariatet overvåger underretningerne og anvendelsen af fleksibilitet i projektfinansieringstransaktioner og aflægger med jævne mellemrum beretning derom.

6. Første afdrag, afdragsprofil og maksimal løbetid:

- Der er på sag til sag basis mulighed for fleksibilitet:

1) med hensyn til tidspunktet for første afdrag på hovedstolen, afdragsprofilen og den maksimale løbetid, forudsat at den gennemsnitlige løbetid(1) for det ydede lån ikke overstiger fem år og tre måneder, eller

2) med hensyn til tidspunktet for første afdrag på hovedstolen, afdragsprofilen og den maksimale løbetid, forudsat at den gennemsnitlige løbetid for det ydede lån ikke overstiger syv år og tre måneder, og forudsat at tidspunktet for det første afdrag er højst to år efter kredittidens begyndelsestidspunkt. Det er en betingelse for at nyde godt af denne mulighed, at løbetiden højst er på 14 år.

- I forbindelse med mulighed 1 og 2 forventes det ikke, at deltagerne vil acceptere noget afdrag på mere end 25 procent.

- For så vidt angår "OECD-højindkomstlande" (som defineret af Verdensbanken) i henhold til artikel 22 i arrangementet(2) finder mulighed 1 kun anvendelse, forudsat at eksportkreditagenturerne yder officiel støtte på grundlag af en samfinansiering med finansielle institutioner, er minoritetspartnere og har "pari passu"-status for i det mindste en væsentlig del af lånets løbetid.

7. Præmie:

- Fra denne rammeaftales ikrafttræden beregnes præmien på grundlag af de aktuelle systemer, der udbygges for at bringe dem i overensstemmelse med begrebet løbetid på grundlag af et vejet gennemsnit, således som dette er udviklet af Ekspertgruppen vedrørende Præmier og Tilknyttede Betingelser.

- Med virkning fra 1. april 1999 beregnes præmierne i overensstemmelse med "Knaepen-pakken".

8. Rentesatser:

- For løbetider på op til og inklusive 12 år finder den normale markedsreferencerentesats (CIRR) anvendelse, og

- for løbetider på mere end 12 år og op til 14 år anvendes for alle valutaer et rentetillæg på 0,2 procentpoint (20 basispoint) i forhold til markedsreferencerentesatsen; rentetillæggets størrelse revideres ved forsøgsperiodens afslutning.

9. Gennemførelse:

Denne rammeaftale træder i kraft den 1. september 1998 og anvender en terminologi, der er i overensstemmelse med arrangementets terminologi og udstedt som et TD/Consensus-dokument.

(1) Begrebet lånets gennemsnitlige løbetid er baseret på den tid, det tager at tilbagebetale halvdelen af et låns hovedstol. Dette begreb baseres udelukkende på lånets løbetid og omfatter derfor ikke udbetalingsperioden (den periode, i hvilken der kan trækkes på lånet).

(2) I forbindelse med denne rammeaftale om projektfinansiering holdes Korea uden for listen over "OECD-højindkomstlande" indtil den 31. marts 2002.

Tillæg A

Beskrivelse og kriterier

1. En overensstemmelse med både den generelle beskrivelse af og væsentlige kriterier for projektfinansieringstransaktioner kan sammen med egnede gennemsigtighedsprocedurer være en passende måde at afgrænse fleksibiliteten i arrangementet på, således at det kommer til at omfatte projektfinansieringstransaktioner. Sigtet med de væsentlige kriterier bør være at hjælpe med til at afgøre, om der kan indrømmes en specifik sag fleksibilitet eller ej.

2. Den metode, der foreslås nedenfor, kombinerer en generel beskrivelse af projektfinansieringstransaktioner med væsentlige og vejledende kriterier. Det antages, at i de tilfælde, hvor deltagerne skal analysere tilfælde, der stemmer overens med den generelle beskrivelse og opfylder alle væsentlige kriterier, kan de derefter vurdere, om de ønsker at anvende det fleksible arrangement eller ej. Det forventes, at de væsentlige kriterier vil blive respekteret; hvis et individuelt kriterium ikke respekteres, skal der fremlægges en begrundelse derfor. Brugen af denne fleksibilitet vil kræve forudgående underretning om den specifikke transaktion til alle deltagere sammen med den fyldestgørende "redegørelse" (se punkt 2 i tillæg B).

Generel beskrivelse

En finansiering af en særlig økonomisk enhed, hvor en långiver finder det godtgjort, at den pågældende økonomiske enheds cash flow og indtjening kan betragtes som kilde til de midler, på grundlag af hvilke et lån vil blive tilbagebetalt, og den økonomiske enheds aktiver kan betragtes som sikkerhedsstillelse for lånet.

Væsentlige kriterier

- Finansiering af eksporttransaktioner med et (retligt og økonomisk) uafhængigt projektselskab, f.eks. et selskab med specifikt afgrænsede opgaver ("special purpose company"), der gennemfører helt nye ("greenfield") investeringsprojekter, som frembringer deres egne indtægter.

- Hensigtsmæssig risikodeling mellem projektets partnere, f.eks. private eller kreditværdige offentlige aktionærer, eksportører, kreditorer, aftagere af produktionen ("off-takers"), herunder passende egenkapital.

- En cash flow under projektet, som i hele tilbagebetalingsperioden er tilstrækkelig til at dække driftsudgifter og rente- og afdragsbetalinger på udefra kommende midler.

- Forlods fradrag i projektets indtægter af driftsudgifter og rente- og afdragsbetalinger.

- Ingen statslig betalingsgaranti i forbindelse med projektet (dette gælder dog ikke statslig opfyldelsesgaranti såsom "off-take"-arrangementer).

- Aktivbaseret sikkerhed i projektets indtægter/aktiver som f.eks. transporterklæring, pant eller såkaldte "proceed accounts".

- Begrænset eller ingen sikkerhedsstillelse af de private aktionærer eller projektets bidragydere, efter at det er afsluttet.

Vejledende kriterier

- Indtægter i hård valuta; hvis der er tale om indtægter i lokal valuta, kan det blive nødvendigt med yderligere sikkerhed.

Tillæg B

Underretningsprocedurer

1. Deltagerne skal foretage underretning 20 kalenderdage, før de indgår en bindende forpligtelse, dersom hensigten er at tillade fleksibilitet under den foreslåede ramme.

2. Denne procedure skal affattes som følger: "Tilladte undtagelser: forudgående underretning med redegørelse". Det forventes, at den deltager som giver underretning fremlægger de krævede oplysninger i henhold til standardunderretningsformularen i overensstemmelse med bilag IV i arrangementet suppleret med følgende oplysninger:

- udbygget beskrivelse af projektet

- bekræftelse af, at det stemmer overens med den generelle beskrivelse og de væsentlige kriterier (herunder eventuelle bemærkninger om de vejledende kriterier)

- en fyldestgørende forklaring på, hvorfor det er nødvendigt med mere fleksible betingelser

- tidspunktet for det første afdrag på hovedstolen set i sammenhæng med lånets starttidspunkt sammen med detaljerede oplysninger om, hvorledes dette blev fastlagt

- i forbindelse med underretning om den forventede cash flow-profil skal følgende skabelon benyttes:

Opførelsesperioden er ... år, tilbagebetalingsperioden er ... år ved en samlet løbetid på ... år. Tilbagebetalingsprofilen [har hovedvægten lagt på periodens begyndelse ("front-ended")], [har hovedvægten lagt på periodens slutning ("back-ended")], [er variabel], [er overvejende jævnt fordelt], [andet, giv nærmere oplysninger], ... procent af hovedstolen vil være betalt tilbage midtvejs i tilbagebetalingsperioden, og tilbagebetalingsprofilen strækker sig gennemsnitlig over ... år

- oplysninger om den krævede rente og det rentetillæg i forhold til markedsreferencerentesatsen, der vil blive anvendt, hvis mulighed 2 i punkt 6 i bilaget vælges

- oplysninger om eventuelle præmietillæg

- en redegørelse for, om der er kapitaliseret renter før overtagelsesforretningen.

3. Der er enighed om, at selv om andre deltagere har ret til at indhente yderligere oplysninger hos den deltager, som giver underretning om begrundelsen og grundlaget for den påtænkte støtte, er den deltager, som giver underretning, frit stillet med hensyn til at indgå en bindende forpligtelse ved afslutningen af 20-dagesperioden. Den deltager, som giver underretning, forventes straks at svare på alle spørgsmål, dog under respekt af den erhvervsmæssige tavshedspligt. Hvor det er muligt, vil deltagerne afgive yderligere oplysninger om projekternes cash flow efter den finansielle afslutning.